Document ID: 32007D0136

KOMMISSIONENS BESLUTNING
af 23. februar 2007
om overgangsforanstaltninger for Bulgarien vedrørende ordningen for identifikation og registrering af får og geder som omhandlet i Rådets forordning (EF) nr. 21/2004
(meddelt under nummer K(2007) 533)
(EØS-relevant tekst)
(2007/136/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 42, og
ud fra følgende betragtninger:
(1)
Rådets forordning (EF) nr. 21/2004 af 17. december 2003 om indførelse af en ordning for identifikation og registrering af får og geder og om ændring af forordning (EF) nr. 1782/2003 og direktiv 92/102/EØF og 64/432/EØF (1) indeholder bestemmelser om indførelse af ordninger for identifikation og registrering af får og geder. I henhold til forordningen skal alle dyr født i Bulgarien efter den 1. januar 2007 identificeres ved hjælp af et øremærke og et andet identifikationsmærke med den samme individuelle kode, som øremærket er forsynet med, senest seks måneder efter fødslen, og under alle omstændigheder inden dyrene flyttes fra den bedrift, hvor de er født.
(2)
Bulgarien tiltrådte Fællesskabet den 1. januar 2007. Ved brev af 17. november 2006 anmodede Bulgarien om en overgangsordning af et års varighed med henblik på identifikation af får og geder i landet, idet ordningen skulle indebære, at dyrene i den pågældende periode kun skal identificeres ved hjælp af et enkelt øremærke, bortset fra dyr, der gøres til genstand for samhandel inden for Fællesskabet eller er bestemt til eksport til tredjelande. De pågældende dyr bør identificeres i henhold til EF-bestemmelserne, bortset fra at dyrene kan forsynes med det i forordning (EF) nr. 21/2004 omhandlede identifikationsmærke på en anden bedrift end den bedrift, hvor dyrene er født, som omhandlet i artikel 4, stk. 1, i samme forordning.
(3)
For at lette overgangen fra den eksisterende ordning i Bulgarien til den ordning, der er resultatet af anvendelsen af forordning (EF) nr. 21/2004, bør der fastsættes overgangsforanstaltninger vedrørende identifikation af får og geder i Bulgarien.
(4)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Formål
Denne beslutning gælder for alle får og geder, der holdes på bedrifter i Bulgarien (herefter benævnt »dyrene«).
Artikel 2
Identifikation af dyr i Bulgarien
Alle dyr på en bedrift identificeres, inden de flyttes fra den bedrift, hvor de er født, eller inden for ni måneder efter fødslen, hvis denne dato er tidligere, ved hjælp af mindst et enkelt øremærke, som er forsynet med en individuel kode for hvert enkelt dyr i overensstemmelse med den nationale lovgivning.
Artikel 3
Identifikation af dyr bestemt til samhandel inden for Fællesskabet eller eksport til tredjelande
Alle dyr, der er bestemt til samhandel inden for Fællesskabet eller eksport til tredjelande, forsynes med identifikation i overensstemmelse med de relevante bestemmelser i forordning (EF) nr. 21/2004 ud over det øremærke, der anbringes i henhold til artikel 2 i denne beslutning.
Uanset artikel 4, stk. 1, i forordning (EF) nr. 21/2004 kan dyrene forsynes med det i samme artikel omhandlede identifikationsmærke på oprindelsesbedriften som defineret i artikel 2, litra b), nr. 8), i Rådets direktiv 91/68/EØF (2).
Artikel 4
Krav vedrørende flytningsdokument
Flytningsdokumentet som nævnt i artikel 3, stk. 1, litra c), i forordning (EF) nr. 21/2004 skal indeholde de individuelle koder for de enkelte dyr, jf. artikel 2 og 3 i denne beslutning.
Artikel 5
Anvendelsesperiode
Denne beslutning anvendes fra datoen for tiltrædelsesaktens ikrafttræden til den 31. december 2007.
Artikel 6
Adressater
Denne beslutning er rettet til medlemsstaterne.
Udfærdiget i Bruxelles, den 23. februar 2007.

Labels: 7
18
15
6